b'\n_START_ARTICLE_\nFrolas Kozlovas\n_START_SECTION_\nBiografija\n_START_PARAGRAPH_\n\xc4\xae Komunist\xc5\xb3 partij\xc4\x85 \xc4\xafstojo b\xc5\xabdamas 16-kos met\xc5\xb3, i\xc5\xa1kart tapo komjaunimo funkcionieriumi. 1936 m. baig\xc4\x97 Leningrado M.Kalinino vardo politechnikos institut\xc4\x85, dirbo in\xc5\xbeinieriumi I\xc5\xbeevsko metalurgijos gamykloje. 1939\xe2\x80\x931940 m. buvo \xc5\xa1ios gamyklos partijos komiteto sekretorius. Nuo 1940 m. \xe2\x80\x93 VKP(b) I\xc5\xbeevsko miesto komiteto sekretorius._NEWLINE_Nuo 1944 m. dirbo VKP(b) CK aparato Kadr\xc5\xb3 valdyboje, 1947\xe2\x80\x931949 m. buvo Kuiby\xc5\xa1evo srities komiteto antrasis sekretorius. 1949 m. prad\xc4\x97jo dirbto Leningrade: buvo Kirovo (Putilovo) gamyklos partorgas, VKP(b) Leningrado miesto komiteto antrasis, pirmasis sekretorius, nuo 1952 m. Leningrado srities komiteto antrasis, o 1953\xe2\x80\x931957 m. \xe2\x80\x93 pirmasis sekretorius._NEWLINE_1957\xe2\x80\x931958 m. buvo Rusijos TSFR Ministr\xc5\xb3 tarybos pirmininkas. Nuo 1958 m. dirbo TSRS Ministr\xc5\xb3 Tarybos pirmininko pirmuoju pavaduotoju. 1960 m. gegu\xc5\xbe\xc4\x97s m\xc4\x97n. \xe2\x80\x931964 m. lapkri\xc4\x8dio m\xc4\x97n. \xe2\x80\x93 TSKP CK sekretorius, atsakingas u\xc5\xbe gynybos pramon\xc4\x99. I\xc5\xa1tikus insultui ilgai gyd\xc4\x97si, d\xc4\x97l ligos buvo atleistas i\xc5\xa1 pareig\xc5\xb3 (jas u\xc5\xbe\xc4\x97m\xc4\x97 Leonidas Bre\xc5\xbenevas) ir netrukus mir\xc4\x97._NEWLINE_TSKP CK narys nuo 1952 m., Politinio biuro narys 1957\xe2\x80\x931964 metais. TSRS Auk\xc5\xa1\xc4\x8diausiosios Tarybos 3\xe2\x80\x936 \xc5\xa1aukim\xc5\xb3 deputatas. Socialistinio darbo didvyris (1961 m.). Palaidotas Kremliaus sienoje Maskvoje.\n_START_SECTION_\nVeiklos vertinimas\n_START_PARAGRAPH_\nF. Kozlovas buvo laikomas karjeristu, palai\xc5\xbe\xc5\xabni\xc5\xa1ku, aroganti\xc5\xa1ku, ribotu, ta\xc4\x8diau energingu darbuotoju. Aktyviai dalyvavo "Leningrado byloje", negailestingai val\xc4\x97 partinius kadrus Leningrade, nors v\xc4\x97liau d\xc4\x97l to kaltino G.Malenkov\xc4\x85. Prie\xc5\xa1taravo dokument\xc5\xb3, susijusi\xc5\xb3 su stalinin\xc4\x97mis represijomis, publikavimui. N.Chru\xc5\xa1\xc4\x8diovo valdymo periodu buvo laikomas antru pagal svarb\xc4\x85 asmeniu TSRS vadovyb\xc4\x97je, galimu jo \xc4\xafp\xc4\x97diniu. Novo\xc4\x8derkasko \xc4\xafvyki\xc5\xb3 metu 1962 m. vadovavo pasiprie\xc5\xa1inimo numal\xc5\xa1inimui, tiesiogiai \xc4\xafsak\xc4\x97 kareiviams \xc5\xa1audyti \xc4\xaf demonstrantus(tuomet \xc5\xbeuvo 16 \xc5\xbemoni\xc5\xb3). \xc5\xa0io komunistinio karjeristo krauju suteptos rankos buvo nekart\xc4\x85, ta\xc4\x8diau \xc5\xbeiaurios \xc5\xbeudyn\xc4\x97s Rusijos pietuose, sukr\xc4\x97t\xc4\x97 visus. B\xc5\xabtent Kozlovas \xc4\xaftikino Chru\xc5\xa1\xc4\x8diov\xc4\x85 leisti \xc5\xbeudyti sukilusius darbininkus.'